Jingħata bidu għal 'Christmas in the Park', li qed jittella' f'pajjiżna għall-ewwel darba. L-attivitajiet tal-Milied mifruxa fuq 14-il ġurnata se joffru spettaklu u divertiment għall-familja kollha ġewwa l-Park tal-Familja f'Marsaskala. Waqt il-ftuħ uffiċjali tal-Christmas in the Park, il-Ministru għall-Enerġija, l-Intrapriża u l-Iżvilupp Sostenibbli Miriam Dalli spjegat kif il-park ġie trasformat f'villaġġ tal-Milied sabiex joffri diversi attrazzjonijiet, bħal presepju ħaj u Santa's Grotto. Il-viżitaturi se jkollhom l-opportunità li jixtru oġġetti maħduma lokalment mill-artiġjana. Barra minn hekk, il-viżitaturi se jkunu jistgħu joħolqu ornamenti tal-Milied, bil-flus li jinġabru jingħataw b'donazzjoni għall-Istrina. Kull ġurnata se tilqa' artisti lokali u rinomati. Il-Ministru Miriam Dalli spjegat ukoll kif l-attività se sservi biex tkun ta' appoġġ għan-negozji u artisti lokali. "Matul dawn iż-żminijiet ta' festi, illum iktar minn qabel hemm bżonn nagħtu l-appoġġ lin-negozji u l-artisti lokali, u hu ta' sodisfazzjoni meta nġibu flimkien ambjent sabiħ, bħalma hu dan il-park, biex joffri spazji lit-talent Malti," qalet il-Ministru Dalli.